**Pozdravljeni v novem letu 2021!**

Novo leto je kot nov list papirja. Želim nam, da bi ga pobarvali z veliko sonca, igre in dobre volje, pravljicami in pesmicami.

Zamenjali smo koledarje. Upam, da jih še niste zavrgli, saj so koledarji lahko zelo zanimivi za ustvarjanje in učenje.

**Štejete lahko dneve**, tedne, mesece. Poimenujete imena dni in mesecev. Ugotavljate zaporedja.

Iz koledarjev **lahko otrok izreže** številke in jih:

* zlaga po vrsti ali kar tako (odvisno od starosti).
* Številke prilepi na daljši trak papirja (odvisno od starosti) po vrsti ali kar tako. Tako si izdela svoj številčni trak.
* Številke razmetano prilepi po veliki podlagi, k vsaki doda piko in si tako ustvari svojo lastno predlogo za igro »od pike do pike«: otrok po številčnem zaporedju povezuje pike pri posameznih številkah. Za lažje sledenje »po vrsti« si lahko pomaga s svojim številčnim trakom.
* Ob številčnem traku lahko ugotavlja, kaj je več, kaj je manj, šteje in prešteva, prireja.

**Slike/fotografije večjih koledarjev** lahko uporabite za podlago za slikanje, risanje ali kakšno drugo likovno tehniko:

* Na sliko/fotografijo koledarja otrok slika s tempera barvami. Sliko uporabi kot osnovo, ki jo popestri po svoji domišljiji.
* Uporabite lahko zadnje strani, ker tako dobite velik format. Tudi podlaga je drugačna, kot jo sicer navadno poslikava ali po njej riše, kar lahko je zanj nova izkušnja.
* Koledarje, ki imajo tanjše liste, lahko uporabite za trganje, mečkanje papirja. Te vaje so zelo pomembne pri pridobivanju spretnosti ustrezne drže pisala, kar je dobra naložba za pisanje.
* Slike koledarjev lahko izrežete in naredite razstavo npr: umetniških reprodukcij, fotografij krajev.

Ko boste porabili vse stare koledarje, si skupaj z otrokom v nove vnesite vse pomembne datume: rojstne dneve, počitnice in druge praznične dni vaše družine in seveda **dan, ko se spet vidimo v vrtcu**.

Želim vam prijetna potovanja med številkami in likovnim izražanjem.

Svetovalna delavka: Sonja Bobek Simončič